Der er bred politisk opbakning til at genåbne ammunitionsfabrikken i Elling nord for Frederikshavn. Mandag var Danmarksdemokraterne på besøg på grunden.

- Det er jo ikke nogen hemmelighed, at vi har en gammel ammunitionsfabrik, som staten ejede, der ligger oppe omkring Frederikshavn i Elling, som nu står tom. Sådan lød det fra fungerende forsvarsminister, Troels Lund Poulsen (V), på et pressemøde om oprettelsen af en Ukraine-fond på hele syv milliarder kroner. Står det til Danmarksdemokraterne, er der dog endnu flere penge at hente. Mandag var Inger Støjberg og Lise Bech på besøg på den gamle ammunitionsfabrik. - Området er fuldstændig oplagt. Vi har nogle bygninger i god stand, et område der er fuldstændig sikret, og godkendelserne er der på nær en lille miljøgodkendelse, der skal på plads, så det er jo fuldstændig oplagt, siger Inger Støjberg (Æ). Flere penge til krudt og kugler Lise Bech mener, Forsvaret bruger for mange penge på kunst på kasernerne - noget soldaterne, ifølge hende, alligevel ikke gider have. Reglerne siger nemlig, at Forsvaret skal anvende 1,5 procent af håndværkerudgifterne til kunstnerisk udsmykning. Nu vil Danmarksdemokraterne undersøge, om det er muligt at indsætte en dispensation, så Forsvaret kan undtages fra reglen. Efter besøget er Inger Støjberg meget imponeret over området i Elling. - Jeg synes, det ser rigtig spændende ud heroppe. Jeg ønsker virkelig, at det her kommer i stand. Der skal ikke ret meget til, før det kan blive funktionsdygtigt igen, og så er det et godt bidrag til forsvaret af Europa, siger Inger Støjberg. Er det Danmarks ansvar at lave ammunition til andres krige? - Det er også Danmarks ansvar at sørge for, at der er ammunition nok. Vi lever i en tid, hvor der er krig i Europa, og vi skal selvfølgelig også bidrage fra dansk side. Noget så basalt som ammunition er helt oplagt, at vi hjælper med, forklarer Inger Støjberg.